[image: ]
‏24 אוקטובר 2019

דילמות כלל עולמיות סביב החינוך והטיפול בילדים קורבנות הזנחה והתעללות במשפחה בפנימיות ובמסגרות השמה חוץ ביתיות 
במוקד הדיונים בכינוס הבינלאומי לפנימיות והשמות חוץ ביתיות של FICE,
 29-31 באוקטובר, בקריה האקדמית אונו

לראשונה בישראל יתקיים בשבוע הבא (29-31/10) הקונגרס הבינלאומי לפנימיות והשמה חוץ ביתית, בנושא אתגרים בחינוך וטיפול בילדים, בני נוער וצעירים בחברה רב תרבותית, אליו יגיעו נציגים מ-50 מדינות (מיפן במזרח, אתיופיה וקניה באפריקה, קנדה וארה"ב, אמריקה הלטינית, אירופה וישראל). בכנס שיתקיים בקריה האקדמית אונו, ישתתפו כ-500 אנשי אקדמיה בתחום החינוך, הרווחה והטיפול, מנהלי פנימיות וכפרי נוער מהארץ ומחו"ל.

בישראל כ-350 אלף ילדים ובני נוער המוגדרים בסיכון (כ-16% מכלל הילדים ובני הנוער). כ-10 אחוז מהם, בגילאי 5-18 נמצאים במסגרות ובסידורים חוץ ביתיים (כ-22,000 בכ-50 כפרי נוער של המנהל לחינוך התיישבותי במשרד החינוך; כ-7,500 בכ-130 פנימיות של משרד העבודה הרווחה והשירותים החברתיים; וכ-3,500 במשפחות אומנה).

מאז פרסום אמנת זכויות הילד בשנת 1989 התפתחה בעולם המערבי תנועה הטוענת כי הסידורים בפנימייה פוגעים בזכויות הילד ויש לטפל בילדים במצבי סיכון בכל מחיר בבית או במשפחות אומנה. שתי אלטרנטיבות אלה לא הצליחו לתת מענה מספק לצרכיהם של אלפי ילדים ובני נוער, שמשפחותיהם לא מסוגלות לטפל בהם, גם בליווי תמיכה מקצועית בקהילה. כיום נתפסים הסידורים החוץ ביתיים כחלק לגיטימי וחשוב במסגרת סל השירותים המוצעים לילדים ולנוער במצבי סיכון והסוגיות בהן עוסקים כיום בעולם הן כיצד לשפר ולהציע שירות איכותי למי שנזקק לסידור חוץ ביתי. 

סוגיות אלה ואחרות יועלו בעשרות דיוני מליאה, מושבים מקבילים, פאנלים ודיונים בכנס הבינלאומי, הנערך בחסות הארגון הבינלאומי FICE, בראשו עומד פרופ' עמנואל גרופר, מנהל בית הספר לחינוך וחברה באונו ויו"ר הכנס, לצד פרופ' שלהבת עטר-שוורץ מהאוניברסיטה העברית בירושלים, המשמשת כיו"ר הוועדה המדעית של הכנס. 

בין הנושאים שיועלו ויוצגו בכנס: זכויות הילד במסגרות חוץ ביתיות; נוער מהגר וקבוצות שונות של בני נוער המודרים מהחברה; יוזמות חדשות לטיפול בילדים ובנוער בסיכון בתוכניות קהילתיות; שיתוף פעולה בין צוותי הפנימייה והאומנה להורים; התפתחויות חדשות בתוכניות לחינוך וטיפול חוץ ביתי; פרויקטים ייחודיים במסגרות פנימיתיות – פיתוחם ויישומם בשטח; ילדים ובני נוער פליטים וקטינים, ללא מלווים, המתגוררים בפנימיות; מחקרים עדכניים על נוער בסיכון במסגרות פנימיתיות וקהילתיות; תוכניות להכשרת הצוות החינוכי בפנימיות; לחץ וטראומה בקרב בני נוער ודרכי התמודדות; בוגרי אומנה ופנימיות חסרי עורף משפחתי בדרך לחיים עצמאיים; חוויות של בני נוער וילדים מהקהילה הלהט"בית בהשמה חוץ ביתית; טיפול בילדים קורבנות הזנחה והתעללות במשפחה במסגרת השמה חוץ ביתית; ועוד.

ביומו האחרון של הכנס מתוכננות לכ-200 המשתתפים מחו"ל סיורים מקצועיים במודלים השונים של מסגרות חוץ ביתיות בישראל: ביקור בכמה סוגים של פנימיות חינוכיות וטיפוליות; ביקור בכפר נוער ימי ובפנימיות בהן מתחנכים בני נוער עולים; סיור בפנימיות באזורים בהם ישנו אתגר של מצב ביטחוני; סיור בפנימיות לילדים עם קשיים מורכבים ומסגרות השמה חוץ ביתיות למגזר הערבי והחרדי; סיור במשפחתוני אומנה ובמסגרות בעלות גישות רב תרבותיות.

הכנס מתקיים בשיתוף המינהל לחינוך התיישבותי במשרד החינוך, משרד העבודה, הרווחה והשירותים החברתיים, הפורום הציבורי כפרי הנוער והפנימיות בישראל והקריה האקדמית אונו ובחסות עמותות "ילדים בסיכוי", "אפשר", "דרך הכפר", ג'וינט ישראל – אשלים, מכון חרוב, הסתדרות המורים והעמותה למען פנימיות הרווחה. בכנס ישתתפו בין השאר מנכ"ל משרד החינוך, שמואל אבואב, מנכ"ל משרד העבודה, הרווחה והשירותים החברתיים, ד"ר אביגדור קפלן, חתן פרס ישראל, מייסד ויו"ר הפורום הציבורי כפרי הנוער והפנימיות בישראל, אבי נאור, חה"כ קארין אלהרר (כחול לבן) ומוטי יוגב (הבית היהודי), ד"ר רמי סולימני, מנכ"ל ג'וינט – אשלים, פרופ' יובל אלבשן, דיקן הפקולטה למשפטים בקריה האקדמית אונו ואחרים.     

